ครม.เตรียมพิจารณามาตรการเยียวยาด้านการศึกษา ลดภาระและบรรเทาผลกระทบของผู้ปกครอง นักศึกษาและนักเรียน
การประชุมคณะรัฐมนตรีวันนี้ (27 ก.ค.64) พลเอก ประยุทธ์ จันทร์โอชา นายกรัฐมนตรีและ รัฐมนตรีว่าการกระทรวงกลาโหม เป็นประธานการประชุมผ่านระบบวิดีโอคอนเฟอเรนซ์ โดยวาระสำคัญคือ กระทรวงการอุดมศึกษา วิทยาศาสตร์ วิจัยและนวัตกรรม (อว.) จะเสนอมาตรการลดภาระค่าใช้จ่ายด้านการศึกษา เพื่อบรรเทาผลกระทบของผู้ปกครองและนักศึกษา ในสถาบันอุดมศึกษาภาครัฐ โดยจะลดค่าเล่าเรียนและค่าธรรมเนียมการศึกษา กำหนดเป็น 3 ขั้น ได้แก่ ขั้นที่ 1 ส่วนที่ไม่เกิน 50,000 บาท ลดค่าเล่าเรียน/ ค่าธรรมเนียมการศึกษา ร้อยละ 50 ,ขั้นที่ 2 ส่วนตั้งแต่ 50,001 – 100,000 บาท ลดร้อยละ 30 และขั้นที่ 3 ส่วนตั้งแต่ 100,001 บาทขึ้นไป ลดร้อยละ 10 ขณะที่รัฐบาลจะสนับสนุนงบประมาณสำหรับส่วนลดนี้ร้อยละ 60 และสถาบันอุดมศึกษาสมทบร้อยละ 40 ในส่วนสถาบันอุดมศึกษาเอกชน รัฐบาลจะสนับสนุนลดค่าเล่าเรียน/ ค่าธรรมเนียมการศึกษาคนละ 5,000 บาท และให้ทางสถาบันอุดมศึกษาเอกชนแต่ละแห่งพิจารณาลดค่าเล่าเรียนเพิ่มเติมและสนับสนุนมาตรการอื่นๆ โดยคาดว่ามาตรการนี้จะเริ่มใช้ทันทีในภาคศึกษาที่ 1 ปีการศึกษา 2564ด้านกระทรวงศึกษาธิการ เตรียมเสนอ 4 มาตรการ เพื่อช่วยเหลือผู้ปกครองและนักเรียน ประกอบด้วย ช่วยเหลือค่าใช้จ่ายให้นักเรียน โรงเรียนของรัฐและเอกชน คนละ 2,000 บาท , ขอความร่วมมือโรงเรียนเอกชนให้ลดค่าใช้จ่ายที่เรียกเก็บจากผู้ปกครอง ,ให้สถานศึกษาสามารถจ่ายเงินที่ได้รับจัดสรรตามนโยบายเรียนฟรี 15 ปี , ฝึกอบรมด้านอาชีพให้ผู้ปกครองและประชาชนที่ได้รับผลกระทบ มีค่าใช้จ่าย 2,000 บาทต่อคนนอกจากนี้ กระทรวงการพัฒนาสังคมและความมั่นคงของมนุษย์ จะรายงานผลการพิจารณารายงานการพิจารณาศึกษา เรื่อง แนวทางการเข้าถึงบริการธุรกรรมทางการเงินของคนพิการกระทรวงดิจิทัลเพื่อเศรษฐกิจและสังคม เสนอแนวทางการพัฒนาระบบรองรับการพิสูจน์และยืนยันตัวตนทางดิจิทัล หรือ Digital ID ด้วยการพัฒนาระบบ พิสูจน์และยืนยันตัวตนด้วยใบหน้าทางดิจิทัล (Face Verification Service -FVS )